|  |  |
| --- | --- |
| CY DRAFT  SPACE LAW  Version 0.4 | Ο περί Διαστήματος Νόμος, σχετικά με την εξουσιοδότηση διαστημικών δραστηριοτήτων και την καταχώρηση στο εθνικό μητρώο διαστημικών αντικειμένων, εκδίδεται με δημοσίευση στην Επίσημη Εφημερίδα της Κυπριακής Δημοκρατίας σύμφωνα με το Άρθρο 52 του Συντάγματος. |
|  | Αριθμός ΧΧ(X) του 20ΧΧ  ΝΟΜΟΣ ΠΕΡΙ ΔΙΑΣΤΗΜΑΤΟΣ |
| Συνοπτικός τίτλος | 1. Ο παρών Νόμος θα αναφέρεται ως ο περί Διαστήματος Νόμος του 202Χ, σχετικά με την εξουσιοδότηση διαστημικών δραστηριοτήτων και την καταχώρηση στο εθνικό μητρώο διαστημικών αντικειμένων. |
| Ορισμοί | 2. -(1) Στον παρόντα Νόμο, εκτός εάν από το κείμενο προκύπτει διαφορετική έννοια-  «Απόφαση» σημαίνει απόφαση που εκδίδεται από την Αρμόδια Αρχή δυνάμει του παρόντος Νόμου ή των Κανονισμών.  «Αρμόδια Αρχή» σημαίνει το Διευθυντή του Τμήματος Ηλεκτρονικών Επικοινωνιών του Υφυπουργείου Έρευνας, Καινοτομίας και Ψηφιακής Πολιτικής.  «Δημοκρατία» σημαίνει την Κυπριακή Δημοκρατία.  «Διαστημικές Δραστηριότητες» (Space Activities) νοούνται οι δραστηριότητες, συμπεριλαμβανομένων των επίγειων και των συναφών υπηρεσιών, για την εκτόξευση, πτήση, λειτουργία, καθοδήγησης και έλεγχο ενός διαστημικού αντικειμένου στο διάστημα, σε ύψος μεγαλύτερο των εκατό χιλιομέτρων (100 Km), καθώς και της επιστροφής του στη Γη  «Διαστημικό Αντικείμενο» (Space Object) νοείται κάθε αντικείμενο που εκτοξεύεται ή προορίζεται για εκτόξευση σε τροχιακή θέση γύρω από τη Γη ή σε προορισμό πέραν της τροχιάς της Γης, στο Εξωατμοσφαιρικό Διάστημα, συμπεριλαμβανομένων των συστατικών μερών ενός τέτοιου αντικειμένου, καθώς και, κάθε συσκευή ή σύστημα που χρησιμοποιείται ή προορίζεται να χρησιμοποιηθεί για την εκτόξευση ενός αντικειμένου στο διάστημα, συμπεριλαμβανομένων των συστατικών μερών μιας τέτοιας συσκευής ή συστήματος.  «Διάταγμα» σημαίνει διάταγμα που εκδίδεται από τον Υφυπουργό δυνάμει του παρόντος Νόμου ή των Κανονισμών.  «Διευθυντής» σημαίνει το Διευθυντή του Τμήματος Ηλεκτρονικών Επικοινωνιών του Υφυπουργείου Έρευνας, Καινοτομίας και Ψηφιακής Πολιτικής ή οποιοδήποτε άλλο γενικά ή ειδικά εξουσιοδοτημένο από το Διευθυντή πρόσωπο.  «Έλεγχος ενός διαστημικού αντικειμένου» σημαίνει την μόνιμη παρατήρηση και εντοπισμό των διαστημικών δραστηριοτήτων ενός διαστημικού αντικειμένου.  «Εμπορική Διαστημική Δραστηριότητα» σημαίνει τη διαστημική δραστηριότητα με σκοπό την παραγωγή εσόδων ή κερδών, είτε αυτή διεξάγεται από κυβερνητική υπηρεσία ή μη κυβερνητικό φορέα.  «Εξουσιοδότηση διαστημικής δραστηριότητας» σημαίνει την έγγραφη εξουσιοδότηση που χορηγείται από το Διευθυντή σύμφωνα με το άρθρο 6 του παρόντος Νόμου.  «Επιτροπή» σημαίνει την Επιτροπή της Ευρωπαϊκής Ένωσης.  «Ζημία» σημαίνει οποιαδήποτε ζημία σε νομικά ή φυσικά πρόσωπα, περιουσία, δημόσια υγεία ή περιβάλλον που προκαλείται άμεσα από διαστημικό αντικείμενο στο πλαίσιο διαστημικής δραστηριότητας, εξαιρουμένων των συνεπειών της χρήσης του σήματος που εκπέμπεται από το εν λόγω αντικείμενο για τους χρήστες.  «Φορέας Άσκησης Διαστημικών Δραστηριοτήτων” ή εν συντομία «Φορέας» (Operator) νοείται το φυσικό ή νομικό πρόσωπο που ασκεί ή προτίθεται να ασκήσει διαστημικές δραστηριότητες ή είναι ουσιαστικά υπεύθυνο για τέτοιες δραστηριότητες, διασφαλίζοντας, το ίδιο ή από κοινού με άλλους Φορείς, τον αποτελεσματικό έλεγχο του διαστημικού αντικειμένου, δυνάμει ειδικής προς τούτο συμφωνίας ή εξουσιοδότησης.  «Κανονισμός» σημαίνει Κανονισμό που εκδίδεται από το Υπουργικό Συμβούλιο δυνάμει του παρόντος Νόμου  «Κράτος Εκτόξευσης» (Launching State) έχει την έννοια που αποδίδεται στον όρο αυτό από το πρώτο άρθρο της Συμβάσεως περί Εγγραφής Αντικειμένων Εκτοξευόμενων εις το Απώτερο Διάστημα (Κυρωτικό) Νόμο του 1978.  «Κράτος Εγγραφής» (State of Registry) έχει την έννοια που αποδίδεται στον όρο αυτό από το του περί της Συμβάσεως περί Εγγραφής Αντικειμένων Εκτοξευόμενων εις το Απώτερο Διάστημα (Κυρωτικό) Νομό του 1978.  «Κράτος Μέλος» σημαίνει κράτος μέλος της Ευρωπαϊκής Ένωσης  «Σύμβαση για την Ευθύνη» σημαίνει τον περί της Συμβάσεως επί της Διεθνούς Ευθύνης δια Ζημίας Προξενουμένας υπό Διαστημικών Αντικειμένων (Κυρωτικό) Νόμο του 1973.  «Σύμβαση περί Εγγραφής Αντικειμένων» σημαίνει τον περί της Συμβάσεως περί Εγγραφής Αντικειμένων Εκτοξευόμενων εις το Απώτερο Διάστημα (Κυρωτικό) Νόμο του 1978.  «Τμήμα Ηλεκτρονικών Επικοινωνιών» σημαίνει το Τμήμα Ηλεκτρονικών Επικοινωνιών του Υφυπουργείου Έρευνας, Καινοτομίας και Ψηφιακής Πολιτικής.  «Τροχιά» (Orbit) σημαίνει τη γεωστατική τροχιά ή τη μη γεωστατική τροχιά ανάλογα με την περίπτωση.  «Υφυπουργός» σημαίνει τον Υφυπουργό Έρευνας, Καινοτομίας και Ψηφιακής Πολιτικής· |
| Πεδίο εφαρμογής | 3.-(1) Ο παρών Νόμος εφαρμόζεται στις διαστημικές δραστηριότητες που διεξάγονται εντός της Επικράτειας της Κυπριακής Δημοκρατίας.  (2) Ο παρών Νόμος εφαρμόζεται επίσης στις διαστημικές δραστηριότητες που διεξάγονται εκτός της επικράτειας της Κυπριακής Δημοκρατίας, εάν αυτές διεξάγονται   1. Επί αεροσκαφών ή θαλάσσιων σκαφών ή θαλάσσιων πλατφορμών εγγεγραμμένων στην Κυπριακή Δημοκρατία ή 2. από ημεδαπά φυσικά πρόσωπα ή νομικά πρόσωπα που έχουν συσταθεί στη Κυπριακή Δημοκρατία.   (3) Ο παρών Νόμος δεν εφαρμόζεται σε σχέση με τις διαδικασίες χορήγησης δορυφορικών δικαιωμάτων όπως αυτές εμπίπτουν στην περί ραδιοεπικοινωνιών νομοθεσία. |
| Αρμοδιότητες και ευθύνες του Υφυπουργού και του Διευθυντή. | 4.-(1) Ο Υφυπουργός και ο Διευθυντής έχουν αρμοδιότητα για όλα τα ζητήματα που αφορούν τις διαστημικές δραστηριότητες στη Δημοκρατία. Ο Υφυπουργός ευθύνεται για τη διαμόρφωση πολιτικής αναφορικά με τον τομέα του διαστήματος και ο Διευθυντής ευθύνεται για την εφαρμογή της εν λόγω πολιτικής, της αποτελεσματικής διαχείρισης των διαστημικών δραστηριοτήτων στη Δημοκρατία και της λήψης των σχετικών αποφάσεων. Ο Υφυπουργός και ο Διευθυντής διασφαλίζουν ότι διαθέτουν επαρκείς χρηματοδοτικούς και ανθρώπινους πόρους για την εκτέλεση των καθηκόντων που τους έχουν ανατεθεί.  (2) Ο Υφυπουργός και ο Διευθυντής, λαμβάνοντας δεόντως υπόψη τους το γεγονός ότι οι διαστημικοί πόροι για την εκπλήρωση των διαστημικών δραστηριοτήτων αποτελούν δημόσιο αγαθό με σημαντική κοινωνική, πολιτιστική και οικονομική αξία, εκπληρώνουν τα καθήκοντα τους και ασκούν τις αρμοδιότητες και τις εξουσίες τους σε σχέση με τις διαστημικές δραστηριότητες, με στόχο την ανάπτυξη πολιτικών και ρυθμιστικών μέτρων και μηχανισμών ανάλυσης, πιστοποίησης, τυποποίησης, εποπτείας και παρακολούθησης, στρατηγικών, προγραμμάτων, συμμετοχής σε ευρωπαϊκούς και διεθνείς οργανισμούς και δραστηριότητες και συντονισμό φορέων για την προαγωγή της:  (α) παροχής ή συμβολής στην παροχή υψηλής ποιότητας και ενημερωμένων και, κατά περίπτωση, ασφαλών δεδομένων, πληροφοριών και υπηρεσιών σχετικών με το διάστημα χωρίς διακοπή και είναι σε θέση να υποστηρίξουν τις εθνικές και περιφερειακές πολιτικές προτεραιότητες της Δημοκρατίας, ειδικότερα για τις ηλεκτρονικές επικοινωνίες, τη ραδιοπλοήγηση, την παρατήρηση γης, την αλλαγή του κλίματος και το περιβάλλον, τη διαχείριση έκτακτων καταστάσεων, τις μεταφορές, την ασφάλεια, την υγεία και την ψηφιακή προσαρμογή;  (β) μεγιστοποίησης των κοινωνικοοικονομικών οφελών, προωθώντας την ευρύτερη δυνατή υιοθέτηση και χρήση των δεδομένων, πληροφοριών και υπηρεσιών που παρέχονται από τις διαστημικές δραστηριότητες· εξασφαλίζοντας παράλληλα συνέργειες με τις δραστηριότητες έρευνας και τεχνολογικής ανάπτυξης, καινοτομίας, βιομηχανικής πολιτικής της Δημοκρατίας;  (γ) ενίσχυσης της εθνικής ασφάλειας, σε συνεργασία με τις αρμόδιες κυβερνητικές υπηρεσίες;  (δ) ενίσχυσης, σε συνεργασία με τα κράτη μέλη. της ασφάλειας και της μακροπρόθεσμης βιωσιμότητας των δραστηριοτήτων του διαστήματος που αφορούν διαστημικά αντικείμενα, καθώς και του διαστημικού περιβάλλοντος;  (ε) προώθησης της ανάπτυξης διαστημικής οικονομίας, συμπεριλαμβανομένου των εμπορικών διαστημικών δραστηριοτήτων, στη Δημοκρατία, μεταξύ άλλων με τη στήριξη του διαστημικού οικοσυστήματος και με την ενίσχυση της ανταγωνιστικότητας, της καινοτομίας, της επιχειρηματικότητας, των δεξιοτήτων και της ανάπτυξης ικανοτήτων, ιδίως όσον αφορά τις μικρές και μεσαίες επιχειρήσεις και τις νεοσύστατες επιχειρήσεις.  (3) Κατά την εκπλήρωση των καθηκόντων τους και την άσκηση των αρμοδιοτήτων και των εξουσιών τους, ο Υφυπουργός και ο Διευθυντής λαμβάνουν δεόντως υπόψη ζητήματα εθνικής ασφάλειας, το δημόσιο συμφέρον και οποιεσδήποτε διεθνείς συμφωνίες ή διευθετήσεις, συμπεριλαμβανομένου τα ζητήματα ανταλλαγής πληροφοριών, στις οποίες η Δημοκρατία αποτελεί Συμβαλλόμενο Μέρος.  (4) Ο Υφυπουργός και ο Διευθυντής, όπου κρίνεται απαραίτητο, συνάπτει ρυθμιστικές συνεργασίες με άλλες αρμόδιες αρχές της Δημοκρατίας ή άλλων κρατών μελών, για την ενίσχυση της ρυθμιστικής συνεργασίας, την ανταλλαγή εμπειριών και την ενίσχυση της ανάπτυξης των ικανοτήτων.  (5) Ο Υφυπουργός και ο Διευθυντής, όπου κρίνεται απαραίτητο, συνεργάζονται με τα αρμόδια όργανα άλλων κρατών μελών και με την Επιτροπή κατά το στρατηγικό σχεδιασμό, το συντονισμό και την εναρμόνιση των διαστημικών δραστηριοτήτων στην Ευρωπαϊκή Ένωση για την εκπλήρωση των τομεακών πολιτικών της Ευρωπαϊκής Ένωσης.  (6) Ο Υφυπουργός και ο Διευθυντής εξασφαλίζουν τη θέσπιση κατάλληλων μηχανισμών επικοινωνίας και διαβούλευσης με τις κυβερνητικές υπηρεσίες, τις ενδιαφερόμενες και εξουσιοδοτημένες επιχειρήσεις, τους χρήστες και όλους τους ενδιαφερόμενους που σχετίζονται με τον τομέα των διαστημικών δραστηριοτήτων. |
| Αρμόδια Αρχή | 5.-(1) Αρμόδια Αρχή, για όλα τα ζητήματα που αφορούν στην εξουσιοδότηση διαστημικών δραστηριοτήτων και την καταχώρηση στο εθνικό μητρώο διαστημικών αντικειμένων βάσει του παρόντος Νόμου, ορίζεται ο Διευθυντής.  (2) Ο Διευθυντής μεριμνά για την αποτελεσματική εφαρμογή του παρόντος Νόμου.  (3) Ειδικότερες αρμοδιότητες, εξουσίες, δραστηριότητες και καθήκοντα εποπτείας που συντελούν στην υλοποίηση των στόχων του παρόντος Νόμου, δύναται να ανατίθενται στην Αρμόδια Αρχή, δυνάμει Κανονισμών και Διαταγμάτων που εκδίδονται δυνάμει των διατάξεων των άρθρων 23 και 24 αντίστοιχα. |
| Χορήγηση Εξουσιοδότησης - Όροι και Προϋποθέσεις Εξουσιοδότησης | 6.-(1) Όλες οι Διαστημικές Δραστηριότητες υπόκεινται σε εξουσιοδότηση και συνεπώς αυτές μπορούν να διεξάγονται μόνο κατόπιν προηγούμενης εξουσιοδότησης από την Αρμόδια Αρχή, η οποία χορηγείται στον Φορέα κατόπιν αιτήσεώς του, υπό την προϋπόθεση ότι ο Φορέας πληροί τους απαιτούμενους ορούς εξουσιοδότησης. Οι όροι που απαιτούνται για την ασφαλή διεξαγωγή και εποπτεία των διαστημικών δραστηριοτήτων συνοδεύουν την εξουσιοδότηση. Η εξουσιοδότηση μπορεί να χορηγηθεί για αόριστο ή ορισμένο χρονικό διάστημα που μπορεί να ανανεωθεί, υπό την προϋπόθεση ότι εξακολουθούν να πληρούνται οι απαιτούμενοι όροι εξουσιοδότησης. Οι Διαστημικές Δραστηριότητες θα πρέπει να διεξάγονται σύμφωνα με τις αρχές του διεθνούς δικαίου και τις διεθνείς συνθήκες, συμβάσεις και συμφωνίες, στις οποίες η Κυπριακή Δημοκρατία είναι συμβαλλόμενο μέρος.  (2) Για τη χορήγηση εξουσιοδότησης πρέπει να πληρούνται σωρευτικά οι ακόλουθοι όροι:   1. Ο Φορέας διαθέτει την απαραίτητη αξιοπιστία, τεχνογνωσία, ικανότητα, εμπειρία και οικονομική δυνατότητα για τη άσκηση Διαστημικών Δραστηριοτήτων. 2. Ο Φορέας υποβάλει στην Αρμόδια Αρχή έκθεση αξιολόγησης κινδύνου σχετικά με τις διαστημικές του δραστηριότητες και, σύμφωνα με αυτή την έκθεση, οι δραστηριότητες του δεν αποτελούν απειλή ή δημιουργούν κινδύνους για την εθνική ασφάλεια, τη δημόσια τάξη, την ασφάλεια των προσώπων και των αγαθών, καθώς και τη δημόσια υγεία, και ότι αυτές συμμορφώνονται με τις ισχύουσες ρυθμιστικές απαιτήσεις. 3. Ο Φορέας λαμβάνει τα κατάλληλα μέτρα για την πρόληψη, το μετριασμό και τη διαχείριση των διαστημικών αποβλήτων ή υπολειμμάτων καθώς και μέτρα για την αποφυγή δυσμενών περιβαλλοντικών επιπτώσεων στη Γη, στην ατμόσφαιρα και στο διάστημα, σύμφωνα με το άρθρο 12. 4. Ο Φορέας έχει καταρτίσει σχέδιο με τα κατάλληλα μέτρα για την ομαλή, ασφαλή, και ελεγχόμενη ολοκλήρωση ή τερματισμό των Διαστημικών Δραστηριοτήτων. 5. Οι Διαστημικές Δραστηριότητες είναι συμβατές με τις διεθνείς υποχρεώσεις, με τα συμφέροντα εθνικής ασφάλειας, και τους στρατηγικούς στόχους της εξωτερικής πολιτικής της Δημοκρατίας. 6. Ο Φορέας συμμορφώνεται με τις απαιτήσεις ασφαλιστικής κάλυψης δυνάμει του άρθρου 10. 7. Ο Φορέας συμμορφώνεται με τους ισχύοντες κανόνες της Διεθνούς Ένωσης Τηλεπικοινωνιών (ITU) που αφορούν τροχιές και τις συσχετισμένες ραδιοσυχνότητες. 8. Ο Φορέας παρέχει αποδεικτικά στοιχεία συμμόρφωσης με τις ισχύουσες διατάξεις ελέγχου εξαγωγών.   (3) Στην αίτησή του για την χορήγηση εξουσιοδότησης, ο Φορέας, παρουσιάζει αξιόπιστα αποδεικτικά στοιχεία ότι α) πληροί τους ανωτέρω όρους, β) έχει την κυριότητα του διαστημικού αντικειμένου γ) έχει καταβάλει το τέλος εξέτασης αίτησης για εξουσιοδότησης (καθορίζεται τον Κανονισμό 8) απαραίτητες προϋποθέσεις για την εξέταση της αίτησής του.  (4) Περαιτέρω διατάξεις σχετικά με την αίτηση χορήγησης εξουσιοδότησης και τις πληροφορίες και έγγραφα που πρέπει να παρέχονται και να συνοδεύουν την αίτηση δύναται να καθοριστούν με Κανονισμό που εκδίδεται από την Αρμόδια Αρχή δυνάμει των διατάξεων του άρθρου 23. |
| Διαδικασία εξουσιοδότησης | 7.-(1) Ο Φορέας υποβάλλει γραπτώς την αίτηση του για χορήγηση εξουσιοδότησης διαστημικής δραστηριότητας στην Αρμόδια Αρχή, σύμφωνα με όσα καθορίζονται με Κανονισμό που εκδίδεται δυνάμει των διατάξεων του άρθρου 23.  (2) Η Αρμόδια Αρχή αξιολογεί και αποφασίζει όσον αφορά την αίτηση του Φορέα για χορήγηση εξουσιοδότησης.  (3) Η προθεσμία απάντησης της Αρμόδιας Αρχής προς τον Φορέα για την χορήγηση εξουσιοδότησης για την άσκηση Διαστημικών Δραστηριοτήτων δεν υπερβαίνει τους τρεις μήνες από την ημερομηνία παραλαβής της αίτησης.  (4) Με απόφαση της Αρμόδιας Αρχής, δύναται να καθορίζονται επιπλέον ειδικοί όροι για την εξουσιοδότηση, προκειμένου να διασφαλιστεί η ασφάλεια προσώπων και περιουσιών, να προστατευθεί το περιβάλλον, να εξασφαλιστεί η βέλτιστη χρήση της ατμόσφαιρας και του Εξωατμοσφαιρικού Διαστήματος (Outer space), να διαφυλαχθούν στρατηγικά, γεωπολιτικά και χρηματοοικονομικά συμφέροντα της Δημοκρατίας, καθώς και να τηρούνται οι υποχρεώσεις της Δημοκρατίας που απορρέουν από το διεθνές δίκαιο.  (5) Νοείται ότι ο εξουσιοδοτημένος Φορέας μπορεί να ασκήσει τη διαστημική δραστηριότητα μόνο σύμφωνα με τους όρους της εξουσιοδότησής του και τις διεθνείς υποχρεώσεις της Δημοκρατίας και αφού του έχει χορηγηθεί η εξουσιοδότηση διαστημικής δραστηριότητας    (6) Η χορήγηση της εξουσιοδότησης διαστημικής δραστηριότητας δεν απαλλάσσει το Φορέα από την υποχρέωση περαιτέρω εξουσιοδοτήσεων, αδειών ή εγκρίσεων. |
| Εθνικό μητρώο διαστημικών αντικειμένων | 8.-(1) Στην Αρμόδια Αρχή τηρείται Εθνικό Μητρώο Διαστημικών Αντικειμένων, όπου καταχωρούνται τα διαστημικά αντικείμενα που σχετίζονται με εξουσιοδοτημένες Διαστημικές Δραστηριότητες, για τα οποία η Δημοκρατία είναι, μόνη της ή από κοινού με άλλο κράτος, το Κράτος Εκτόξευσης, εκτός εάν η καταγραφή πραγματοποιείται από άλλο κράτος ή Διεθνή Οργανισμό, σύμφωνα με τη Σύμβαση για την καταγραφή διαστημικών αντικειμένων.  (2) Για την καταχώριση διαστημικών αντικειμένων, κάθε Φορέας παρέχει στην Αρμόδια Αρχή τις πληροφορίες σχετικά με το διαστημικό αντικείμενο όπως αυτές θεσπίζονται με Κανονισμό που εκδίδεται δυνάμει των διατάξεων του άρθρου 23. |
| Ευθύνη για ζημιές | 9.-(1) Ο Φορέας που έχει λάβει εξουσιοδότηση για διαστημική δραστηριότητα είναι πλήρως υπεύθυνος για τυχόν ζημίες που προκλήθηκαν κατά τη διάρκεια των διαστημικών δραστηριοτήτων του, συμπεριλαμβανομένων όλων των εργασιών προετοιμασίας της διαστημικής δραστηριότητάς.  (2) Η αποζημίωση για τυχόν ζημιές που προκλήθηκαν από διαστημικό αντικείμενο καταβάλλεται από το Φορέα. |
| Υποχρέωση ασφάλισης | 10.-(1) Ο Φορέας υποχρεούται να συνάψει ασφάλιση, έναντι τρίτων, για ζημίες που δύναται να προκληθούν από τις διαστημικές δραστηριότητες του, τουλάχιστον μέχρι το ανώτατο ποσό του δικαιώματος προσφυγής της κράτους, το οποίο είναι 60 εκατομμύρια ευρώ.  (2) Η ασφάλιση καλύπτει τουλάχιστον τα στάδιο προετοιμασίας και εκτόξευσης του διαστημικού αντικειμένου καθώς και τις συναφείς εργασίες μέχρι τη στιγμή που το διαστημικό αντικείμενο εγκαθίσταται σε τροχιά., σύμφωνα με την έκθεση αξιολόγησης κινδύνου.  (3) Η ασφάλιση γίνεται με ασφαλιστική εταιρεία που δεν ανήκει στον ίδιο όμιλο με τον εξουσιοδοτούμενο Φορέα ή με εγγύηση από πιστωτικό ίδρυμα που δεν ανήκει στον ίδιο όμιλο με τον εξουσιοδοτούμενο Φορέα.  (4) Περαιτέρω διατάξεις σχετικά με την ασφάλιση δύναται να καθοριστούν με Κανονισμό ή Διάταγμα, δυνάμει των διατάξεων των άρθρων 23 και 24 αντίστοιχα. |
| Ασφαλής διεξαγωγή των Διαστημικών Δραστηριοτήτων - Μετριασμός Διαστημικών Συντριμμιών | 11.-(1) Οι Διαστημικές Δραστηριότητες πρέπει να διεξάγονται χωρίς να προκαλούν κίνδυνο σε άτομα, περιουσιακά στοιχεία, την δημόσια ασφάλεια και για να μετριαστούν στο μέγιστο δυνατό βαθμό τυχόν διαστημικά συντρίμμια. Κάθε άτομο που συμμετέχει στην εκτόξευση, τη λειτουργία ή την επιστροφή ενός διαστημικού αντικειμένου πρέπει να διαθέτει την απαιτούμενη τεχνογνωσία και εμπειρία για την εκτέλεση των καθηκόντων του.  (2) Η υποχρέωση μετριασμού της παραγράφου 1 περιλαμβάνει μεταξύ των άλλων την υποχρέωση περιορισμού των συντριμμιών που απελευθερώνονται κατά τη διάρκεια κανονικών λειτουργιών, ελαχιστοποίησης των δυνατοτήτων διαχωριστών σε τροχιά, προετοιμασίας για διάθεση μετά την αποστολή και αποφυγής συγκρούσεων σε τροχιά σύμφωνα με τα διεθνή πρότυπα μετριασμού των διαστημικών συντριμμιών.  (3) Περαιτέρω διατάξεις σχετικά με την ασφαλή διεξαγωγή των διαστημικών δραστηριοτήτων και το μετριασμό των διαστημικών συντριμμιών, τις ελάχιστες απαιτήσεις για τον εξοπλισμό  και τις λειτουργίες που επηρεάζουν την ασφάλεια, καθώς και για την απαιτούμενη τεχνογνωσία και την εμπειρία του προσωπικού, μπορούν να καθοριστούν με Κανονισμό ή Διάταγμα, δυνάμει των διατάξεων των άρθρων 23 και 24 αντίστοιχα. |
| Προστασία του περιβάλλοντος και διαστημικά απόβλητα | 12.-(1) Οι διαστημικές δραστηριότητες πρέπει να διεξάγονται με τρόπο περιβαλλοντικά βιώσιμο που προάγει την αειφόρο χρήση του διαστήματος. Στην αίτησή του για εξουσιοδότηση διαστημικών δραστηριοτήτων, ο Φορέας πρέπει να αξιολογήσει τις περιβαλλοντικές επιπτώσεις των δραστηριοτήτων στη Γη, στην ατμόσφαιρα και στο διάστημα, και να παρουσιάσει ένα σχέδιο με μέτρα πρόληψης και μείωσης των άμεσων και έμμεσων δυσμενών περιβαλλοντικών επιπτώσεων. Στην αίτηση εξουσιοδότησης διαστημικών δραστηριοτήτων, ο Φορέας πρέπει να αναφέρει ρητώς οποιαδήποτε πυρηνικά υλικά και άλλες ραδιενεργές ουσίες χρησιμοποιούνται στο διαστημικό αντικείμενο.  (2) Ο Φορέας, σύμφωνα με τις γενικά αποδεκτές διεθνείς κατευθυντήριες γραμμές και πρότυπα, πρέπει να περιορίσει τη δημιουργία διαστημικών αποβλήτων κατά την κανονική λειτουργία του διαστημικού αντικειμένου, να ελαχιστοποιήσει τους κινδύνους διάλυσης ή σύγκρουσης του σε τροχιά και, αφού το διαστημικό αντικείμενο έχει ολοκληρώσει την αποστολή του, να μεριμνήσει να το μεταφέρει σε μια λιγότερο χρησιμοποιούμενη τροχιά ή στην ατμόσφαιρα, και να μειώσει την τροχιακή διάρκεια ζωής του.  (3) Ειδικότερα, ο Φορέας οφείλει μεριμνά ώστε, εντός 25 ετών από το τέλος της περιόδου λειτουργίας (εκμετάλλευσης) του διαστημικού αντικειμένου, το διαστημικό αντικείμενο μετακινείται στην ατμόσφαιρα ή σε τροχιά όπου θεωρείται ότι δεν προκαλεί κανένα κίνδυνο ή βλάβη σε άλλα διαστημικά αντικείμενα ή άλλες διαστημικές δραστηριότητες.  (4) Περαιτέρω διατάξεις σχετικά με την υποχρέωση του Φορέα για την εκτίμηση περιβαλλοντικών επιπτώσεων και τη λήψη αναγκαίων μέτρων για την αποφυγή της δημιουργίας διαστημικών αποβλήτων, δύναται να καθοριστούν με Κανονισμό ή Διάταγμα, δυνάμει των διατάξεων των άρθρων 23 και 24 αντίστοιχα. |
| Μεταβίβαση διαστημικών αντικειμένων και διαστημικών δραστηριοτήτων σε άλλους | 13.-(1) Το ιδιοκτησιακό καθεστώς, ή η κυριότητα ή ο πραγματικός έλεγχος ενός διαστημικού αντικειμένου ή διαστημικών δραστηριοτήτων μπορεί να μεταβιβαστεί σε άλλον Φορέα μόνο εάν η Αρμόδια Αρχή εγκρίνει εκ των προτέρων τη μεταβίβαση. Η Αρμόδια Αρχή μπορεί να εγκρίνει τη μεταβίβαση, εφόσον πληρούνται οι όροι εξουσιοδότησης που προβλέπονται στο άρθρο 6, εδάφιο 2. Η Αρμόδια Αρχή δύναται να συνοδεύσει την απόφαση έγκρισης μεταβίβασης με τους αναγκαίους όρους για την ασφαλή διεξαγωγή και εποπτεία των διαστημικών δραστηριοτήτων.  (2) Εάν η μεταβίβαση που αναφέρεται στο εδάφιο 1 του παρόντος άρθρου πραγματοποιείται σε Φορέα ή ιδιοκτήτη που είναι εγκατεστημένος σε άλλο κράτος, η Αρμόδια Αρχή μπορεί να απαιτήσει από το εν λόγω κράτος να συνάψει εκ των προτέρων συμφωνία με την Κυπριακή Δημοκρατία για την ευθύνη σε περίπτωση ζημιών από το διαστημικό αντικείμενο.  (3) Σύμφωνα με τις διατάξεις του άρθρου 6, ο υφιστάμενος Φορέας υποβάλλει γραπτή αίτηση για την έγκριση μεταβίβασης στην Αρμόδια Αρχή, τουλάχιστον τρεις (3) μήνες πριν από τη σκοπούμενη μεταβίβαση.  (4) Περαιτέρω διατάξεις σχετικά με τη μεταβίβαση διαστημικών αντικειμένων ή διαστημικών δραστηριοτήτων σε άλλους και την αίτηση για την έγκριση μεταβίβασης, δύναται να καθοριστούν με Κανονισμό ή Διάταγμα, δυνάμει των διατάξεων των άρθρων 23 και 24 αντίστοιχα. |
| Υποχρέωση παροχής πληροφοριών | 14.-(1) Ο Φορέας υποχρεούται να ενημερώνει αμελλητί την Αρμόδια Αρχή για τυχόν αλλαγές που ενδέχεται να επηρεάσουν τους όρους εξουσιοδότησης του άρθρου 6, εδάφιο 2, τους όρους που συνοδεύουν την εξουσιοδότηση ή τις πληροφορίες που καταχωρούνται στο εθνικό μητρώο των διαστημικών αντικειμένων. Ο Φορέας ενημερώνει επίσης χωρίς καθυστέρηση την Αρμόδια Αρχή για οποιεσδήποτε αλλαγή στη σύνθεση ή την δομή του ιδιοκτησιακού καθεστώτος του διαστημικού αντικειμένου καθώς και για τον τερματισμό των διαστημικών δραστηριοτήτων.  (2) Οι πληροφορίες που πρέπει να παρέχονται καθορίζονται με Κανονισμό που εκδίδεται δυνάμει των διατάξεων του άρθρου 23. |
| Τροποποίηση ή ανάκληση εξουσιοδότησης | 15.-(1) Η Αρμόδια Αρχή δύναται να τροποποιήσει ή να αναστείλει ή να ανακαλέσει εξουσιοδότηση που έχει χορηγηθεί για διαστημικές δραστηριότητες εφόσον:   1. στην αίτηση εξουσιοδότησης ή στα παραρτήματά της, έχουν δοθεί λανθασμένες ή ελλιπείς πληροφορίες, που έχουν επηρεάσει ουσιαστικά την εξέταση της αίτησης, 2. ο Φορέας δεν πληροί πλέον τους ουσιώδεις όρους εξουσιοδότησης που καθορίζονται στο άρθρο 6, 3. ο Φορέας παραμέλησε ή παραβίασε μια υποχρέωση ή έναν περιορισμό βάσει του Νόμου περί του διαστήματος ή των όρων της εξουσιοδότησης, 4. καθίσταται απαραίτητη η τροποποίηση ή η ανάκληση της εξουσιοδότησης λόγω των διεθνών δεσμεύσεων ή υποχρεώσεων της Κυπριακής Δημοκρατίας.   (2) Πριν τη λήψη απόφασης για την τροποποίηση ή την ανάκληση της εξουσιοδότησης που αναφέρεται στο εδάφιο 1 του παρόντος άρθρου, η Αρμόδια Αρχή ορίζει προθεσμία για τη διόρθωση της παράλειψης, του σφάλματος, της παραβίασης ή της αμέλειας του Φορέα, εφόσον αυτό είναι εφικτό.  (3) Στην απόφασή της για τροποποίηση ή ανάκληση της εξουσιοδότησης, η Αρμόδια Αρχή μπορεί να επιβάλλει τους αναγκαίους όρους για την ασφαλή συνέχιση ή τον τερματισμό των διαστημικών δραστηριοτήτων. Κατά την ανάκληση της εξουσιοδότησης, η Αρμόδια Αρχή μπορεί επίσης να διατάξει τον Φορέα να μεταφέρει τις διαστημικές δραστηριότητες σε άλλον Φορέα για τη συνέχιση τους.  (4) Περαιτέρω διατάξεις σχετικά για τροποποίηση ή την ανάκληση εξουσιοδότησης δύναται να καθοριστούν με Κανονισμό που εκδίδεται δυνάμει των διατάξεων του άρθρου 23. |
| Εποπτεία | 16.-(1) Η Αρμόδια Αρχή εποπτεύει συνεχώς τη συμμόρφωση όλων των διαστημικών δραστηριοτήτων με τον παρόντα Νόμο και με τις διατάξεις που εκδίδονται βάσει αυτού.  (2) Ο Φορέας υποβάλλει ετήσια έκθεση σχετικά με τις διαστημικές δραστηριότητές του για τις οποίες χορηγήθηκε εξουσιοδότηση βάσει του παρόντος νομού στην Αρμόδια Αρχή. Στην εν λόγω ετήσια έκθεση, ο Φορέας περιγράφει κυρίως την κατάσταση των διαστημικών δραστηριοτήτων, τη λειτουργικότητα και τις τυχόν αστοχίες του διαστημικού αντικειμένου, τυχόν προειδοποιήσεις και κινδύνους σύγκρουσης, τυχόν περιβαλλοντικές επιπτώσεις καθώς και σχέδια συνέχισης, μεταβολής ή διακοπής των διαστημικών δραστηριοτήτων. Η έκθεση συνοδεύεται από τις τελευταίες εγκεκριμένες οικονομικές καταστάσεις του Φορέα.  (3) Η Αρμόδια Αρχή έχει επίσης το δικαίωμα να ζητήσει και να λάβει από τον Φορέα οποιαδήποτε πληροφορία, σχετικά με τις διαστημικές δραστηριότητές του, για τις οποίες χορηγήθηκε εξουσιοδότηση βάσει του παρόντος νομού, η οποία είναι απαραίτητη για λόγους εποπτείας.  (4) Περαιτέρω πρόνοιες σχετικά με τις πληροφορίες και υποχρεώσεις που απαιτούνται για την εποπτεία και σχετικά με το περιεχόμενο της έκθεσης μπορούν να θεσπιστούν με Κανονισμό ή Διάταγμα, δυνάμει των διατάξεων των άρθρων 23 και 24 αντίστοιχα. |
| Έλεγχος δραστηριοτήτων | 17.-(1) Η Αρμόδια Αρχή έχει το δικαίωμα, στο πλαίσιο της εποπτείας που αναφέρεται στο άρθρο 16, να διενεργεί ελέγχους στις διαστημικές δραστηριότητες και το διαστημικό αντικείμενο του Φορέα, για τις οποίες χορηγήθηκε εξουσιοδότηση βάσει του παρόντος νομού. Η Αρμόδια Αρχή έχει το δικαίωμα να προσλάβει για τον ανωτέρω έλεγχο ανεξάρτητο εμπειρογνώμονα.  (2) Με την επιφύλαξη των διατάξεων περί εμπιστευτικότητας που προβλέπονται από το εθνικό δίκαιο, ο δημόσιος λειτουργός, ή ο ανεξάρτητος εμπειρογνώμονας που διενεργεί τον έλεγχο έχει, στο βαθμό που απαιτείται για τον έλεγχο, το δικαίωμα πρόσβασης σε κάθε έγγραφο ή υλικό του Φορέα, σε επικαιροποιημένες πληροφορίες και δεδομένα που προκύπτουν από τις διαστημικές δραστηριότητες, καθώς και στις εγκαταστάσεις που κατέχει ή έχουν, αμέσως ή εμμέσως, παραχωρηθεί για τις διαστημικές δραστηριότητες του. Η άρνηση του Φορέα να επιτρέψει την πρόσβαση για έλεγχο συνιστά επαρκή αιτία για την τροποποίηση ή αναστολή ή ανάκληση της εξουσιοδότησης. |
| Γνωμοδοτήσεις και τεχνική βοήθεια | 18.-(1) Η Αρμόδια Αρχή, κατά την άσκηση των καθηκόντων της που αναφέρονται στο παρόν Νόμο, μπορεί να ζητήσει τις απόψεις από άλλες αρχές και ανεξάρτητους εμπειρογνώμονες με ειδικές γνώσεις.  (2) Η Αρμόδια Αρχή μπορεί να ζητήσει την παροχή τεχνικής βοήθειας από τρίτους, όπως κυπριακούς, ευρωπαϊκούς και διεθνείς οργανισμούς και υπηρεσίες, εμπειρογνώμονες, συμβούλους και επιστήμονες, μεταξύ άλλων, για τεχνικά θέματα, για θέματα ασφάλισης των διαστημικών δραστηριοτήτων και αντικειμένων, για θέματα αποζημιώσεων, για θέματα συμμόρφωσης με τις διεθνείς κατευθυντήριες γραμμές και πρότυπα για τον περιορισμό των διαστημικών αποβλήτων, για την αξιολόγηση της ασφάλειας, την εκτίμηση κινδύνων.  (3) Η Αρμόδια Αρχή μπορεί επίσης να θέσει όρους ως προς τη τοποθεσία της κύριας εγκατάστασης του Φορέα ή τη τοποθεσία των διαστημικών δραστηριοτήτων του. |
| Δικαίωμα Αρμόδιας Αρχής για απόκτηση πληροφοριών | 19.-(1) Με επιφύλαξη των διατάξεων περί εμπιστευτικότητας, η Αρμόδια Αρχή έχει το δικαίωμα να λαμβάνει από άλλες αρχές πληροφορίες σχετικά με τον Φορέα, οι οποίες είναι απαραίτητες για να μπορεί η Αρμόδια Αρχή να ασκεί τα καθήκοντά της. |
| Αδικήματα και ποινές | 20.-(1) Κάθε πρόσωπο το οποίο από πρόθεση ή λόγω βαρείας αμέλειας,   1. διεξάγει διαστημικές δραστηριότητες χωρίς την εξουσιοδότηση που αναφέρεται στο άρθρο 6, ή, 2. μεταφέρει τον πραγματικό έλεγχο ενός διαστημικού αντικειμένου ή διαστημικών δραστηριοτήτων σε άλλο Φορέα ή ιδιοκτήτη χωρίς έγκριση που αναφέρεται στην άρθρο 13, ή, 3. παραλείπει την υποχρέωση ασφάλισης που προβλέπεται στο άρθρο 10 ή την υποχρέωση παροχής πληροφοριών που αναφέρονται στο άρθρο 14 ή στο άρθρο 16, ή, 4. προβαίνει σε παράβαση οποιωνδήποτε άλλων διατάξεων του παρόντος Νόμου, ή οποιωνδήποτε Κανονισμών ή Διαταγμάτων που εκδίδονται δυνάμει των διατάξεων των άρθρων 23 και 24 αντίστοιχα,   είναι ένοχο αδικήματος και, σε περίπτωση καταδίκης του, υπόκειται σε ποινή φυλάκισης που δεν υπερβαίνει τα πέντε (5) έτη ή σε χρηματική ποινή που δεν υπερβαίνει το 1.000.000 ευρώ ή και στις δύο αυτές ποινές, εκτός εάν η πράξη είναι ήσσονος σημασίας ή προβλέπεται σοβαρότερη κύρωση αλλού στο εθνικό δίκαιο.  (2) Κάθε πρόσωπο το οποίο δεν παρέχει ζητούμενη από αυτό πληροφορία, κατά παράβαση ή παράλειψη συμμόρφωσης με τις διατάξεις του άρθρου 14, είναι ένοχο αδικήματος και, σε περίπτωση καταδίκης του, υπόκειται σε ποινή φυλάκισης που δεν υπερβαίνει τους δώδεκα (12) μήνες ή σε χρηματική ποινή που δεν υπερβαίνει τις €50.000 ευρώ, εκτός εάν η πράξη είναι ήσσονος σημασίας ή προβλέπεται σοβαρότερη κύρωση αλλού στο εθνικό δίκαιο. |
| Διοικητικό πρόστιμο | 21.-(1) Η Αρμόδια Αρχή δύναται να επιβάλει σε οποιοδήποτε πρόσωπο διοικητικό πρόστιμο, ανάλογα με τη βαρύτητα της παράβασης, ανεξάρτητα από το αν συντρέχει περίπτωση ποινικής ευθύνης δυνάμει των διατάξεων του παρόντος Νόμου ή οποιουδήποτε άλλου Νόμου, λόγω παράβασης ή μη συμμόρφωσης   1. με διάταξη του παρόντος Νόμου, ή Κανονισμών ή Διαταγμάτων που εκδίδονται δυνάμει των άρθρων 23 και 24 αντίστοιχα, 2. με τους όρους, τις προϋποθέσεις ή τους περιορισμούς οποιασδήποτε χορηγηθείσας εξουσιοδότησης ή έγκρισης ή άδειας,   το οποίο δεν δύναται να υπερβαίνει τις 5.000 ευρώ για κάθε παράβαση ή μη συμμόρφωση, που συντελείται ημερησίως.  (2) Η Αρμόδια Αρχή, προτού επιβάλει διοικητικό πρόστιμο, ειδοποιεί το επηρεαζόμενο πρόσωπο για την πρόθεσή της αυτή, ενημερώνοντάς το για τους λόγους για τους οποίους προτίθεται να πράξει τούτο και παρέχοντας σε αυτό το δικαίωμα υποβολής παραστάσεων εντός τριάντα (30) ημερών από την ημερομηνία της ειδοποίησης.  (3) Το προβλεπόμενο στο εδάφιο 1 διοικητικό πρόστιμο επιβάλλεται με γραπτή και αιτιολογημένη απόφαση της Αρμόδιας Αρχής, η οποία κοινοποιείται στο επηρεαζόμενο πρόσωπο και στην οποία  (α) καθορίζεται η παράβαση, και  (β) περιλαμβάνονται πληροφορίες αναφορικά με  (i) το δικαίωμα του επηρεαζόμενου προσώπου να ασκήσει ιεραρχική προσφυγή στον Υφυπουργό σύμφωνα με τις διατάξεις του άρθρου 22  (ii) το δικαίωμα του επηρεαζόμενου προσώπου να προσβάλει την απόφαση με προσφυγή στο Διοικητικό Δικαστήριο, σύμφωνα με το άρθρο 146 του Συντάγματος· και  (iii) την προθεσμία εντός της οποίας δύναται να ασκηθούν τα δικαιώματα που αναφέρονται στις υποπαραγράφους (i) και (ii)  Νοείται ότι, η απόφαση καθίσταται εκτελεστή με την κοινοποίησή της στο επηρεαζόμενο πρόσωπο.  (4) Σε περίπτωση άρνησης ή/και παράλειψης καταβολής διοικητικού προστίμου το οποίο επιβλήθηκε δυνάμει των διατάξεων του παρόντος άρθρου, η Αρμόδια Αρχή λαμβάνει δικαστικά μέτρα με σκοπό την είσπραξη του οφειλόμενου ποσού ως αστικό χρέος οφειλόμενο στη Δημοκρατία. |
| Ιεραρχική προσφυγή | 22.-(1) Πρόσωπο στο οποίο επιβλήθηκε διοικητικό πρόστιμο δυνάμει των διατάξεων του άρθρου 21 έχει δικαίωμα ιεραρχικής προσφύγει στον Υφυπουργό κατά της απόφασης επιβολής διοικητικού προστίμου μέσα σε προθεσμία τριάντα (30) ημερών από την κοινοποίηση της απόφασης.  (2) Η άσκηση ιεραρχικής προσφυγής, σύμφωνα με το εδάφιο (1), δεν αναστέλλει την εκτέλεση της απόφασης.  (3) Σε περίπτωση άσκησης ιεραρχικής προσφυγής δυνάμει του εδαφίου (1), ο Υφυπουργός αφού ακούσει τον προσφεύγοντα ή δώσει την ευκαιρία σε αυτόν να εκθέσει τις απόψεις του γραπτώς, αποφασίζει επί αυτής, σύμφωνα με το εδάφιο (4), το αργότερο εντός προθεσμίας δέκα (10) ημερών.  (4) Ο Υφυπουργός, εντός προθεσμίας δέκα (10) ημερών από την υποβολή της προσφυγής, εκδίδει και διαβιβάζει γραπτώς στον προσφεύγοντα την απόφασή του επί της προσφυγής με την οποία δύναται να:  (α) επικυρώσει την προσβληθείσα απόφαση,  (β) ακυρώσει την προσβληθείσα απόφαση,  (γ) τροποποιήσει την προσβληθείσα απόφαση, ή  (δ) εκδώσει νέα απόφαση σε αντικατάσταση της προσβληθείσας.  (5) Το διοικητικό πρόστιμο ή η τραπεζική εγγύηση καταπίπτει και περιέρχεται οριστικά στη Δημοκρατία εάν περάσει άπρακτη η προς άσκηση προσφυγής ενώπιον του Διοικητικού Δικαστηρίου προθεσμία των εβδομήντα πέντε (75) ημερών είτε από την κοινοποίηση της απόφασης για επιβολή του διοικητικού προστίμου, είτε, σε περίπτωση που ασκείται προσφυγή ενώπιον του Υφυπουργού, από την κοινοποίηση της επί της προσφυγής απορριπτικής απόφασης του Υφυπουργού. |
| Έκδοση  Κανονισμών. | 23. Το Υπουργικό Συμβούλιο έχει εξουσία να εκδίδει Κανονισμούς για τη ρύθμιση οποιουδήποτε θέματος χρήζει ή είναι δεκτικό καθορισμού με Κανονισμούς για την καλύτερη εφαρμογή των διατάξεων του παρόντος Νόμου. |
| Έκδοση Διαταγμάτων. | 24. Ο Υφυπουργός δύναται να εκδίδει Διατάγματα για   1. Τη ρύθμιση θεμάτων τεχνικού χαρακτήρα 2. την εφαρμογή των διατάξεων του παρόντος Νόμου και των προνοιών Κανονισμών που εκδίδονται δυνάμει αυτού. |
| Έναρξη ισχύος | 25. Ο παρών Νόμος τίθεται σε ισχύ στις xx/yy/zzzz. |
| Μεταβατικές διατάξεις | 26. Οι διαστημικές δραστηριότητες που δρομολογήθηκαν πριν από την έναρξη ισχύος του παρόντος Νόμου μπορούν να συνεχιστούν χωρίς εξουσιοδότηση για δώδεκα (12) μήνες από την ημερομηνία έναρξης ισχύος του παρόντος Νόμου. |